ธนารักษ์ลุยสร้างตึกให้เช่าขอครม.ระดมทุน3.9พันล.
ธนารักษ์เล็งเสนอ ครม. ขออนุมัติให้ธนารักษ์พัฒนาสินทรัพย์แปลงสินทรัพย์เป็นหลักทรัพย์ 3,900 ล้านบาท ระดมทุนสร้างออฟฟิศให้ ขรก.คลังเช่า
27 ธ.ค. 2555

ธนารักษ์เล็งเสนอ ครม. ขออนุมัติให้ธนารักษ์พัฒนาสินทรัพย์แปลงสินทรัพย์เป็นหลักทรัพย์ 3,900 ล้านบาท ระดมทุนสร้างออฟฟิศให้ ขรก.คลังเช่า 
นายชาญณัฎฐ์ แก้วมณี รองอธิบดีกรมธนารักษ์ (ด้านที่ราชพัสดุ) เปิดเผยว่า ในต้นปี 2556 กรมธนารักษ์จะนำเสนอให้ที่ประชุมคณะรัฐมนตรี (ครม.) พิจารณาโครงการพัฒนาที่ราชพัสดุแปลงที่ตั้งบรรษัทบริหารสินทรัพย์สถาบันการเงิน (บบส.) เดิม เพื่อก่อสร้างเป็นอาคารสำนักงานสำหรับให้ส่วนราชการในสังกัดกระทรวงการคลังได้เช่า 
ทั้งนี้ ในเบื้องต้นคาดว่า มีมูลค่าก่อสร้าง 3,900 ล้านบาท โดยให้บริษัท ธนารักษ์พัฒนาสินทรัพย์ (ธพส.) ซึ่งเป็นรัฐวิสาหกิจที่อยู่ภายใต้กำกับดูแลของกรมธนารักษ์เป็นผู้ระดมทุน โดยการแปลงสินทรัพย์เป็นหลักทรัพย์ (ซีเคียวริไทเซชัน) เหมือนกับกรณีการระดมทุนก่อสร้างศูนย์ราชการ ถนนแจ้งวัฒนะ กรุงเทพมหานคร (กทม.)
โครงการพัฒนาที่ราชพัสดุดังกล่าว จะมีรูปแบบโครงการเป็นอาคารสำนักงานสูง 31 ชั้น มีพื้นที่ใช้สอยในอาคารและพื้นที่จอดรถรวมกันประมาณ 8.3 หมื่นตารางเมตร โดยอาคารเป็นแนวคิดสถาปัตยกรรมเขียว (Green Architecture) ซึ่งถือเป็นอาคารที่มีแนวคิดในการออกแบบสถาปัตยกรรมแบบยั่งยืน 
“ขอยืนยันว่ากรมธนารักษ์ยังไม่ล้มโครงการนี้ คาดว่าจะเจรจาขอผู้เช่าตึกในพื้นที่เดียวกันขอขยายพื้นที่ก่อสร้างทั้งโครงการจาก 5 ไร่ เป็น 6 ไร่ และขอให้ผู้เช่าเดิมย้ายเข้ามาอยู่ภายในตึกเดียวกัน คาดว่าจะได้ข้อสรุปปีหน้าเพื่อเสนอ ครม. อนุมัติต่อไป” ชาญณัฎฐ์ กล่าว 
สำหรับแผนพัฒนาพื้นที่ขององค์การรับส่งสินค้าและพัสดุภัณฑ์ หรือ (ร.ส.พ.) เก่า ที่ตั้งอยู่บนถนนพหลโยธิน ใกล้โรงพยาบาลเปาโล เมเมเมอร์เรียล พื้นที่ 4 ไร่ ซึ่งเดิมมีแผนจะพัฒนาเป็นอาคารชุด 8 ชั้น จำนวน 80-100 ยูนิต ใช้เงินลงทุน 150 ล้านบาท เพื่อเปิดให้ข้าราชเช่าเดือนละ 4,000-5,000 บาทนั้น ล่าสุดยังติดข้อบังคับของ กทม. ในเรื่องทางเข้าออก